*     *     *
Vrlo je teško precizno odrediti kada započinje priča o SAMBI. Naime, osnivači i začetnici te ideje će se zakleti da SAMBA živi od kada znaju za sebe, što i nije daleko od istine budući da su ti ljudi zajedno doslovce od najranijeg djetinjstva.

Krenulo je negdje tamo '70.-ih godina prošlog stoljeća  na legendarnom igralištu „Plavi 9“ u Donjem gradu, koji je bio okupljalište najboljih i najpoznatijih gradskih „haklera“. Nekoliko klinaca bi znalo po cijeli dan sjediti uz rub terena ne bi li, odlaskom starijih, dočekalo svoj red i makar malo zaigralo „na maliće“. Već tada je među njima vladala opsjednutost umijećem brazilskih nogometnih čarobnjaka, što je kasnije i rezultiralo usvajanjem imena SAMBA. Red je i spomenuti imena tih klinaca, budući da su i dan-danas većina od njih aktivni u malonogometnom sportu. To su Igor Tretinjak, Damir Ozdanovac, Slobodan Janković, Dario Šipalo, Nenad Vakanjac, Branislav Bogdanović, Mirko i Josip Topić, Damir Ledenčan… Neke je život odveo u drugom pravcu te su napravili zavidne karijere u drugim sportovima, neki u međuvremenu prestali sa aktivnim igranjem, a neki još uvijek ne posustaju, održavajući ovu iznimnu tradiciju.

Gore spomenuti klinci se 1981.godine prvi put prijavljuju na nadaleko poznati turnir „Tri kornera-penal“ koji se igrao u osječkom Parku kulture. Pod odgovarajućim imenom „POČETNICI“ ne bilježe značajniji uspjeh, kao ni slijedeće godine pod imenom „ALBATROS“. No, treća-sreća, 1985.g., pod patronatom poznatog sportskog entuzijasta i kuglačkog djelatnika Ante Liovića, dječaci igraju pod imenom „KANDIT“ i osvajaju 2. mjesto u juniorskoj konkurenciji. Od tada, sve je krenulo uzlaznom putanjom. Slijedeće godine, dakle 1986. ekipa uzima ime „SAMBA“. Iste godine na jakom turniru u Vinkovcima pod pokroviteljstvom Večernjeg lista, osvajaju 1. mjesto i niz pojedinačnih priznanja. Slijedi učestvovanje na mnogim seniorskim turnirima( Osijek, Tenja, Tovarnik, Sombor itd.) gdje se polučuju zapaženi rezultati koji imaju tim veću težinu kada se zna da su ekipu sastavljali mahom golobradi momci između 15 i 18 godina! Na prvom zimskom malonogometnom turniru u Osijeku, „ZIMNOS '87“, samo zahvaljujući nezapamćenoj sudačkoj pristranosti protivniku, „SAMBA“ ostaje bez nastupa u finalnoj večeri. Predratno razdoblje je zaokruženo osvajanjem 1.mjesta u tadašnjoj Gradskoj ligi malog nogometa, čime je stečeno pravo učešća u tadašnjoj Republičkoj ligi. Nažalost, ratna zbivanja su potisnula nogometna u drugi plan, te su natjecanja uspostavljena tek 1994., kada je napravljena i reorganizacija svih liga i sustava takmičenja, te je „SAMBA“ morala krenuti opet iz početka, od najnižeg ranga. Naravno, kvaliteta i upornost su vrlo brzo urodili plodom te se momčad uspijeva plasirati u Županijsku malonogometnu ligu. 

14. siječnja 1995. održana je osnivačka skupština Malonogometnog kluba „SAMBA“ što je bilo neophodno za službenu registraciju kluba u malonogometnom savezu i nastavak natjecanja u ligaškom natjecanju. Klub je dobio i svog prvog sponzora, poduzeće HERON iz Osijeka, te je ime sponzora dodano u prefiks,  što je kasnije postala uvriježena praksa zbog troškova koje su natjecanja iziskivala. Tako je nekoliko godina poslije klub dobio novi, izmijenjeni naziv „SAMBA MONTE-MONT“, ime koje je nosio najduži period.

U međuvremenu, klub je bilježio zapažene uspjehe u ligaškom natjecanju. Spomenut ćemo neke: 1.mjesto u II.Gradskoj ligi 1994., 2.mjesto u Županijskoj MNL 1995., 2.mjesto u Županijskoj MNL 1998., 3.mjesto u Županijskoj MNL 1999., 2. mjesto u Županijskoj MNL 2000., 3.mjesto na Zimskom turniru u Osijeku ZIMKO 2000., itd. 

Novi prijelomni trenutak u povijesti ovog kluba zbio se 2005.godine kada dio momčadi ispunjava uvjete za osnivanje veteranske sekcije, igrača od 35 godina i više. Upotpunjeni s nekoliko igrača „sa strane“, odmah u premijernoj sezoni osvajaju 2.mjesto u II.gradskoj ligi veteran i plasman u I. Gradsku ligu. Igranje u veteranskoj konkurenciji obilježeno je konstantom solidnih i stabilnih rezultata, što kulminira u sezoni 2008/09 kada „SAMBA“ osvaja 1.mjesto u Ligi. Također, osvojeno je i 3.mjesto na LJETKU 2007, 4.mjesto na LJETKU 2006., te nekoliko uspješnih nastupa na manjim turnirima.

Za to vrijeme, u seniorskoj konkurenciji „SAMBA“ paralelno igra i postiže promjenjive rezultate da bi u sezoni 2008/09 okončala nastupanje u Županijskoj ligi. Naime, još neki igrači su ostvarili pravo igranja za veterane, te su se priključili veteranskoj momčadi, a igranje u dvije sekcije bilo je fizički prezahtjevno. Osim toga, presudna  je bila još jedna činjenica kojoj se pridavalo osobito puno pažnje. Naime, nekakvo nepisano pravilo koje je vladalo u redovima ovog kluba od samih početaka je bilo to da se pri kadrovskom odabiru strogo vodi računa da igrači koji kroz godine pojačavaju klub( u nastavku će biti nabrojani oni koji su ostavili najdublji trag) moraju prvenstveno biti kvalitetne osobe, prihvaćene od strane „starosjedilaca“. Od nogometnih vještina važnije je bilo da igrač koji dolazi igrati za „SAMBU“ bude dio poznatog užeg ili šireg društva, osoba prihvatljiva po moralno-karakternom aspektu. U kombinaciji s okosnicom ekipe koju čine stari članovi-osnivači, dobivena je formula dugovječnosti koja je omogućila da se „SAMBA“ diči s titulom najdugovječnijeg kluba naše regije!

 Od te 2009. godine „SAMBA“ je prisutna isključivo u konkurenciji veterana gdje iz sezone u sezonu igra zapaženu ulogu, kako u Ligi, tako i na turnirima.

Ova kratka retrospektiva bi bila nepotpuna kada ne bismo naveli imena osnivača, bivših i sadašnjih igrača, te svih onih koji su potpomogli da se tradicija kluba pronosi već preko 30 godina. 

Osnivači najprije kvartovske momčadi a zatim i kluba su: Damir Ozdanovac, Igor Tretinjak, Slobodan Janković-Braco (još aktivno igraju), Dario Šipalo(autor klupskog imena, ostvario kuglačku karijeru) i Nenad Vakanjac(prestao s igranjem). Nadalje,kronološkim redom,igrači koji su kroz godine nosili SAMBIN dres: Damir Stojčević-Stoja, Mirko i Josip Topić, Damir Ledenčan-Ledo,Branislav Bogdanović(hrvatski reprezentativac i svjetski prvak u kuglanju), Silvio Jozanović,Jurica i Tomislav Višević, Aleksandar Milaković, Željko i Tomislav Ribić(otac i sin!), Damir Eklić, Svetozar Ognjenović-Cveja, Ivica Hodić, Ivan Peljhan,Saša Janošević, Silvio Muk, Dalibor Borovička, Dario Orkić,Hrvoje Beniković, Saša Šelmić, Zlatko Arambašić,Boris Butković,Vjeran Bendeković, Krešimir Rade, Bernardo Štiglec, Branko Bosnar, Marko Babić, Ivan Džanko, Tihomir Štefanac, Dejan Mehić, Hrvoje i Darko Ehman,Zoran Bićan, Vihor Periškić, Dinko Babić, Ivica Ivanović-Baranja, Dario Salopek-Himo, Zlatko Fikert-Cico, Davor Erak, Dražen Jurašek-Rile, Ibel Alempić, Darko Čordaš, Đuro Rabi, Saša Radojčić i mnogi,mnogi drugi.

Trenutno boje „SAMBE“ brane, osim gore navedenih aktivnih igrača,još i: Krešimir Vidaković, Dražen Petrušić-Pepi, Dominko Petrušić, Zdravko Barači, Stevica Hodić, Miralem Čavalić, Predrag Jovčić, Ibrahim Borovec, Tomislav Vuletić i Zoran Bošnjak, a sve pod budnim okom sveprisutnog gospodina Marka Vulića-Ujaka, čovjeka koji od samih početaka ima ulogu tehničkog voditelja, savjetnika,trenera i najvećeg navijača.

*          *          *


Završavajući ovu retrospektivu, ne možemo se oteti dojmu da je nešto propušteno ili preskočeno, možda koje ime, događaj, rezultat, datum..? No, bilo kako bilo, završna točka se ne može i ne smije staviti jer priča o „SAMBI“ traje i dalje…
